text: AI and Music S+T+ARTS Festival | Activitats | CCCB
  El 27 i 28 d'octubre Sónar, en associació amb la Universitat Politècnica de Catalunya (UPC) i betevé, organitza per primera vegada a Barcelona aquest festival centrat en les aplicacions i els reptes de la intel·ligència artificial en la creació musical. El CCCB n'és una de les seus i el 28 d'octubre acull un seguit d'actuacions, vídeo càpsules i conferències, en format presencial i online.
  La intel·ligència artificial s'està convertint ràpidament en la medul·la digital de les nostres vides, amb un impacte en totes les facetes de l'entreteniment, la cultura i la comunicació. L'AI and Music S+T+ARTS Festival reuneix un grup de creatius, enginyers i científics amb la finalitat d'explorar i demostrar el potencial creatiu d'aquestes noves tecnologies en l'àmbit de la música. Ofereix un variat programa de xous en directe, actuacions remotes encarregades especialment per a l'ocasió, i un programa de xerrades, debats i hackatons.
  El segon dia del festival, dijous 28 d'octubre, el CCCB presenta les actuacions en viu de Holly Herndon, Mouse on Mars, Nabihah Iqbal i Libby Heaney, Hamill Industries i Kiani de la Vall, Rob Clouth, Reiko Yamada, Franz Rosati, BotBop, entre d'altres; una sèrie de performances remotes exclusives d'artistes com YACHT, LP Duo, Human Brother i Hexorcismos, i un programa complet de xerrades que exploren la IA amb tot detall, amb artistes i experts entre els quals s'inclouen Korai Tahiroglu, Agoria, Douglas Eck, Libby Heaney, Rebecca Fiebrink, Shelly Knotts, Jan St Werner i Nabihah Iqbal. Totes les activitats es poden seguir en streaming des de la web del festival.
  A banda del programa al CCCB, el festival organitza el concert inaugural "Marco Mezquida - Piano+AI" a L'Auditori, dimecres 27 d'octubre; un parell de hackatons a la UPC els dies 23 i 24 d'octubre; i un Thinking Lab per intercanviar experiències al voltant de la IA i la música.
  Durant el festival, amb l'entrada es podrà entrar gratuïtament a l'exposició «Ciència fricció. Vida entre espècies companyes» del CCCB .